CELEX: C2004/201/41
Language: el
Date: 2004-08-07 00:00:00
Title: Υπόθεση T-187/04: Προσφυγή του Pascal Hallez κατά της Επιτροπής των Ευρωπαϊκών Κοινοτήτων, που ασκήθηκε στις 19 Μαΐου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/19
            
         Προσφυγή του Pascal Hallez κατά της Επιτροπής των Ευρωπαϊκών Κοινοτήτων, που ασκήθηκε στις 19 Μαΐου 2004
   (Υπόθεση T-187/04)
   (2004/C 201/41)
   Γλώσσα διαδικασίας: η γαλλική
   Ο Pascal Hallez, κάτοικος Genappe (Βέλγιο), εκπροσωπούμενος από τον Carlos Mourato, δικηγόρο, άσκησε στις 19 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της 22ας Ιουλίου 2003 του δευτεροβάθμιου βαθμολογητή σχετικά με την έκθεση εξελίξεως σταδιοδρομίας (ΕΕΣ) του προσφεύγοντος για την περίοδο από την 1η Ιουλίου 2001 έως τις 31 Δεκεμβρίου 2002,
            
         
               —
            
            
               να ακυρώσει τη σιωπηρή απόφαση της ΑΔΑ, της 20ής Φεβρουαρίου 2004, περί απορρίψεως της διοικητικής ενστάσεως του προσφεύγοντος,
            
         
               —
            
            
               να καταδικάσει την καθής στα δικαστικά έξοδα της δίκης, καθώς και στα έξοδα που θα απαιτηθούν για τη διεξαγωγή της διαδικασίας, ιδίως τα έξοδα διορισμού αντικλήτου, μετακινήσεως και διαμονής, καθώς και τις αμοιβές και τα έξοδα των δικηγόρων.
            
         Λόγοι ακυρώσεως και κύρια επιχειρήματα:
   Προς στήριξη της προσφυγής του, ο προσφεύγων επικαλείται κατ' αρχάς μια σειρά παραβάσεων των κανόνων της διαδικασίας αξιολογήσεως και των εκτελεστικών διατάξεων του άρθρου 43 του ΚΥΚ, ήτοι:
   
               —
            
            
               το γεγονός ότι βαθμολογητής του προσφεύγοντος έπρεπε να είναι ένας άλλος υπάλληλος, καθόσον ο εν λόγω υπάλληλος, και όχι ο βαθμολογητής που προσδιορίζεται στη βαλλόμενη έκθεση, ήταν ο ιεραρχικά ανώτερος του προσφεύγοντος,
            
         
               —
            
            
               την έλλειψη διαβουλεύσεως με τους προηγούμενους ιεραρχικά ανωτέρους του προσφεύγοντος,
            
         
               —
            
            
               τον εκπρόθεσμο χαρακτήρα του δευτέρου διαλόγου καθώς και της γνώμης που διατύπωσε ο δευτεροβάθμιος βαθμολογητής,
            
         
               —
            
            
               τον προβαλλόμενο μη σύννομο ορισμό του προέδρου της επιτροπής ίσης εκπροσωπήσεως για την αξιολόγηση.
            
         Ο προσφεύγων επικαλείται επίσης την παραβίαση της αρχής της ανεξαρτησίας των εσωτερικών ελεγκτών, για τον λόγο ότι ένα από τα μέλη της επιτροπής ίσης εκπροσωπήσεως για την αξιολόγηση ανήκε σε μια γενική διεύθυνση η οποία υπόκειται σε έλεγχο εκ μέρους του προσφεύγοντος και ότι ο δευτεροβάθμιος βαθμολογητής του προσφεύγοντος ήταν ο Γενικός Γραμματέας της Επιτροπής, που μπορούσε και ο ίδιος να υπαχθεί σε έλεγχο. Ο προσφεύγων προβάλλει ότι, λαμβανομένης υπόψη της προαναφερθείσας καταστάσεως, ο δευτεροβάθμιος βαθμολογητής του έπρεπε να είναι ο αντιπρόεδρος που είναι επιφορτισμένος με τη μεταρρύθμιση της Επιτροπής. Τέλος, ο προσφεύγων επικαλείται παράβαση της υποχρεώσεως αιτιολογήσεως, παραβίαση της αρχής της ίσης μεταχειρίσεως καθώς και πρόδηλα σφάλματα εκτιμήσεως στα οποία υπέπεσε ο βαθμολογητής.